
Broj: 11-03-34-35033/26
Sarajevo, 24. juli 2026. godine

	Na osnovu člana 179. Zakona o osnovama bezbjednosti saobraćaja na putevima u Bosni i Hercegovini („Službeni glasnik Bosne i Hercegovine, broj: 6/06, 75/06, 44/07, 84/09, 48/10, 18/13, 8/17, 89/17, 9/18, 46/23, 88/23 i 35/26), a u vezi sa članom 8. Pravilnika o načinu i uvjetima organiziranja ispita za vozača motornih vozila („Službeni glasnik Bosne i Hercegovine, broj: 46/12) i Kriterija o formiranju, organizaciji i načinu rada ispitnih komisija za vozače motornih vozila, ministrica za odgoj i obrazovanje Kantona Sarajevo objavljuje



J A V N I  P O Z I V
ZA PRIJAVU KANDIDATA ZA ČLANA ISPITNE KOMISIJE ZA VOZAČE MOTORNIH VOZILA I TO:

1. ispitivača iz teoretskog dijela ispita,
2. ispitivača iz teoretskog dijela ispita i iz upravljanja motornim vozilom,
3. ispitivača iz upravljanja motornim vozilom,
4. ispitivača iz poznavanja pružanja prve pomoći.

I    Pravo prijave na javni poziv imaju kandidati koji ispunjavaju sljedeće uvjete:
 

a) da posjeduje važeću licencu za oblast za koju podnosi prijavu;
b) da nije vlasnik, suvlasnik ili zaposlenik autoškole;
c) da nije na bilo koji način angažovan u autoškoli po osnovu ugovora o radu, ugovora o djelu ili drugog oblika angažmana;
d) da nije razriješen dužnosti člana ispitne komisije bilo gdje u Bosni i Hercegovini zbog povrede propisa ili profesionalne odgovornosti;
e) da se protiv kandidata ne vodi postupak zbog povrede propisa iz oblasti sigurnosti saobraćaja (MUP), ili zloupotrebe službenog položaja u vezi sa poslovima osposobljavanja ili ispitivanja kandidata za vozača; 
f) da ne postoji drugi oblik sukoba interesa koji može utjecati na nepristrasno i objektivno obavljanje poslova člana Ispitne komisije.




II    Kandidati su obavezni dostaviti sljedeće dokumente:
a) ovjerenu fotokopiju licence,
b) fotokopiju lične karte,
c) potpisanu izjavu o nepostojanju sukoba interesa i okolnosti iz tačke I ovog Javnog poziva podtačke b), c), d), e), f), ovjerenu kod nadležnog općinskog organa uprave,
d) uvjerenje da nije izrečena mjera sigurnosti ili zaštitna mjera zabrane upravljanja motornim vozilom, ne starije od dana objave javnog poziva (Svrha – Prijava na javni poziv za člana Ispitne komisije).


NAPOMENA: Ministarstvo za odgoj i obrazovanje Kantona Sarajevo zadržava pravo traženja dodatne dokumentacije relevantne za dokazivanje općih uvjeta  propisanih Zakonom i Kriterijima. 


III Prijave  na javni poziv, uz propisanu dokumentaciju iz tačke II u zatvorenoj koverti sa naznakom „Prijava za člana Ispitne komisije za vozače motornih vozila – ne otvarati, otvara Komisija Ministarstva“, dostaviti  na adresu: Ministarstvo za odgoj i obrazovanje Kantona Sarajevo, ulica Reisa Džemaludina Čauševića broj 1, najkasnije do 13.8.2026. godine.


Prijavljivanje se vrši putem obrasca Prijave koji se može preuzeti na recepciji Kantona Sarajevo (ul. Reisa Džemaludina Čauševića br. 1 Sarajevo) ili na zvaničnoj internet stranici Ministarstva za odgoj i obrazovanje Kantona Sarajevo https://mo.ks.gov.ba/aktuelno/obavjestenja-sed?page=2

Kandidati koji ne ispunjavaju formalne uvjete biti će obaviješteni pisanim putem o neispunjavanju istih, a nepotpune i nepravovremene prijave na javni poziv neće se razmatrati, te se osobe koje podnesu takve prijave ne smatraju kandidatima prijavljenim na ovaj poziv.

             Obavijest o terminu održavanja testiranja i intervjua za kandidate koji se prijavljuju za ispitivače iz teoretskog dijela ispita i ispitivače iz upravljanja motornim vozilom, kao i o terminu intervjua za kandidate koji se prijavljuju za ispitivače iz poznavanja pružanja prve pomoći, bit će objavljena na zvaničnoj internet stranici Ministarstva nakon utvrđivanja liste kandidata koji ispunjavaju uslove.

Komisija za izbor pregledat će prijave, utvrditi ispunjenost uslova, provesti testiranje i intervjue kandidata, izvršiti bodovanje i rangiranje te sačiniti listu uspješnih kandidata koju dostavlja ministrici radi imenovanja članova Ispitne komisije.

Ministrica sa liste uspješnih kandidata imenuje članove Ispitne komisije, odnosno potreban broj ispitivača za svaku oblast, a odluka o imenovanju Ispitne komisije objavljuje se na službenoj internet stranici Ministarstva.

